Сандагийн Мэндээ

Жүжигчин Сандагийн Мэндээ 1916 онд Ховд аймгийн Буянт суманд төржээ.

Төрийн соёрхолт, Урлагийн Гавьяат зүтгэлтэн хөгжмийн зохиолч Гончигийн Бирваа, Сампилын Норовсамбуу, Сандагийн Мэндээ нар М.А.Х.Цэргийн 6 дугаар морьт дивизийн 17 дугаар морьт хорооны нэгдсэн хѳгжмийн салаанд бүрээчин байж тэдний үлээсэн түргэн жагсаалын бүрээн дуугаар Тамсаг булагаас энэ дивизийг Халх гол руу маршлуулсан юм.

1939 оны Халх голд Тамсагийн 6 дугаар дивизид алба хаан эрэлхэг тулалдсан тул Цусан гавьяаны одонгоор шагнагдаж мөн Чөлөөлөх дайнд оролцсон дайчин эр байжээ.

1954 онд БНМАУ-ын Гавьяат жүжигчин гэдэг эрхэм алдрыг хүртсэн билээ. 1968 онд найруулагч Б.Жамсран "Нийслэл хүү" киног хийхдээ Ховдын театраас гавьяат жүжигчин С.Мэндээ гэдэг хүнийг урьж авч ирээд Даншийн дүрд тоглуулжээ.

"Нийслэл хүү" киноны хөгжмийг түүний нэг хорооны найз УГЗ, Төрийн шагналт Г.Бирваа гуай бичсэн байдаг. Ийнхүү сэтгэлд хоногшсон энэ киног Халх голын ахмад дайчид бүтээлцсэн түүхтэй.

Мэндээ гуай хожим нь Д.Жигжид гуайн найруулсан "Баянбулагийнхан" киноны буриад өвгөн Мөнхөөгийн дүрийг бүтээсэн юм.

1972 онд Төрийн шагналт, Ардын Зураач, УГЗ зураач Гэлэгийн Одон "Цаст Алтайн дуулал" гэдэг сүрлэг суурь уран зургийнхаа Өвгөн туульчийн дүрийг С.Мэндээ жүжигчнээс эх дүр авсан байдаг ажээ.

Ховд аймгийн Иргэдийн Төлөөлөгчдийн Хурлын Тэргүүлэгчдийн 2015 оны 08 дугаар сарын 08-ны өдрийн 109 дүгээр тогтоолоор Буянт сумын Соёлын төв нь МУГЖ С.Мэндээгийн нэрэмжит болсон билээ.

Эшлэл

Ангилал:Монголын жүжигчин
Ангилал:Гавьяат Жүжигчин (Монгол)
Ангилал:Буянтын (Ховд) хүн
Ангилал:Монголчууд
Ангилал:1916 онд төрсөн